S p r á v a
zo zahraničnej pracovnej cesty

1. Účastník ZPC:
Titul, meno a priezvisko:	PaedDr. Eva Obžerová	
Pracovisko:	sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
Spoluúčastník ZPC:
	-
	
2. Zahraničná pracovná cesta:
Štát:	Dánsko	
Mesto:	Copenhagen (Kodaň)	
Vykonaná v doch:	11. 04. – 15. 04. 2016	
Prijímajúca organizácia:	Office of the Secretary General of the European Schools, Rue Joseph II/30, 1049 Brussels
Kancelária generálneho tajomníka Európskych škôl (ďalej len “EŠ“), Brusel	
Účel cesty:	Zasadnutie Najvyššej rady EŠ (pravidelné)	
Spôsob financovania:	Cestovné a pobytové náklady refunduje prijímajúca strana.
	
3. Rámcový program pobytu: 
11. 04. 2016                   -  prílet do Kodane, ubytovanie, štúdium materiálov,
                                          finalizácia diskusných príspevkov                          
12. - 14. 04. 2016            - schôdza vedúcich delegácií jednotlivých členských štátov,
                                           nerozšírené zasadnutie Najvyššej rady Európskych škôl,
                                           rozšírené zasadnutie Najvyššej rady Európskych škôl                                           
15. 04. 2016                    - odlet z Kodane
    
4. Stručný priebeh rokovaní:
Pravidelné vrcholné zasadnutie Najvyššej rady Európskych škôl (ďalej len „NR EŠ“) v rámci dánskeho predsedníctva (predseda p. L. Damkjaer) začalo schôdzou vedúcich delegácií jednotlivých členských štátov, prítomní sú vždy aj zástupcovia Európskej komisie a EPO – Európskeho patentového úradu s právom hlasovať. Zasadnutia sa vôbec nezúčastnili vedúci delegácií Lotyšska a Cypru a neboli prítomní ani na druhý a tretí deň rokovania. Neprítomnosť delegátov členských krajín na zasadnutí spôsobuje, že nie je možné schváliť dôležité dokumenty, smernice a nariadenia, ktoré si vyžadujú jednohlasné schvaľovanie a vzniká potreba ich schvaľovania formou písomnej procedúry.
Generálny tajomník Kancelárie EŠ p. Kivinen informoval o najzávažnejších problémoch systému EŠ: preplnenosť všetkých bruselských Európskych škôl, vznik a otváranie nových jazykových sekcií, zvýšenie bezpečnostných opatrení v EŠ a následné finančné zaťaženie, nedostatok kvalifikovaných učiteľov – lokálne najímaní učitelia. Hovoril tiež o prerozdelení služobných povinností generálneho tajomníka Kancelárie EŠ (ďalej len „GT EŠ“) a jeho zástupcu (segregation of duties), o budúcej voľbe nového GT EŠ a jeho zástupcu a o potrebe zmeniť pravidlá týchto volieb na základe viacročných skúseností. V systéme máme akreditovaných 13 EŠ – sieť EŠ sa rozširuje, záujem žiakov o tento typ vzdelávania rastie, akreditované školy sú pre systém EŠ veľmi výhodné, pretože sú financované členským štátom, v ktorom sú založené. GT EŠ znova potvrdil, že je ochotný napomáhať tomuto procesu v najvyššej možnej miere.
Na nerozšírenom zasadnutí NR EŠ sme postupovali podľa schváleného programu, diskutovali sme napr. aj o zvýšených bezpečnostných opatreniach vo všetkých EŠ a následnom finančnom zaťažení a uskutočnil sa tzv. „hearing“ , interview – vypočuli sme si jedného z dvoch kandidátov na post člena Rady pre sťažnosti, pretože druhý sa nedostavil – schválený bol írsky kandidát p. Aindrias O`CAOIMH, bývalý sudca Súdneho Dvora EÚ, ktorý bol na zasadnutí prítomný.

Na rozšírenom zasadnutí NR EŠ sme za prítomnosti Rady riaditeľov Európskych škôl, Rady učiteľov, Rady rodičov a Rady študentov postupovali podľa schváleného programu. 

Najdôležitejšie body programu rozšíreného zasadnutia NR EŠ:

V časti „ústne oznámenia“ sme boli informovaní o priebežných výsledkoch práce pracovnej skupiny, ktorá má zmeniť a zjednodušiť pravidlá schvaľovania GT EŠ a jeho zástupcu.
GT EŠ p. Kivinen informoval o presťahovaní Kancelárie EŠ do novej budovy v druhej polovici júna 2016 – úrad bude mať viac zasadacích miestností a všetky kancelárie budú sústredené na jedno poschodie, čím sa zabezpečia lepšie pracovné podmienky pre administratívnych pracovníkov i pre vedenie Kancelárie EŠ. 
P. Escudero znova pripomenul vedúcim delegácií povinnosť zasielať každý mesiac vedeniu príslušných škôl výplatné pásky vyslaných učiteľov, aby im mohli ekonómovia na školách správne dopočítať mzdy a odpočítať zrážky. Slovenská republika si túto povinnosť plní, vedúca delegácie a členka NR EŠ p. Obžerová úzko spolupracuje s osobným úradom ministerstva a pravidelne zasiela všetky výplatné pásky relevantným osobám vo všetkých školách, kde máme vyslaných učiteľov + zdvorilostný preklad položiek na výplatných páskach. Situácia so zasielaním výplatných pások sa od posledného zasadnutia výrazne zlepšila: 65% členských štátov pravidelne poskytuje školám tieto údaje. Naďalej však pretrvávajú technické a bezpečnostné problémy so zasielaním dôverných informácií mailovou komunikáciou. 
V diskusii k otázke finančných príspevkov členských krajín vedúci jednotlivých delegácií oznamovali, koľkých učiteľov vyšlú do systému a aké predmety budú vyučovať. Za slovenskú delegáciu som oznámila, že sme uskutočnili výberové konanie na post učiteľa predprimárneho vzdelávania v novovytvorenej slovenskej jazykovej sekcii v EŠ Berkendael a vysielame jednu kvalifikovanú učiteľku. Pre krajiny je finančne výhodnejšie vysielať do systému učiteľov, než platiť vysoké poplatky, ktoré sú vyčíslené rozpočtovým výborom (dokument 2014-10-D-5-en-4).
P. Kivinen informoval o konkrétnych bezpečnostných opatreniach na školách v súvislosti s teroristickými útokmi, nové opatrenia sa týkajú najmä posilnenia stráženia škôl osobami (SBS) a stavby deliacich múrov a plotov. Finančné zabezpečenie niektorých nových opatrení nemôže „čakať“ na schvaľovanie, je potrebné ho riešiť akútne a aktuálne.
P. Kivinen tiež informoval, že v budúcom školskom roku nastúpi v systéme EŠ 24 nových učiteľov a poďakoval členským krajinám, ktoré vysielajú svojich učiteľov. SR má kvótu pre vysielanie učiteľov splnenú, a teraz bude po dobu 5 rokov každoročne vysielať 1 učiteľa pre jednotlivé ročníky novootvorenej slovenskej jazykovej sekcie alebo pristúpi k zlúčeniu niektorých ročníkov podľa počtu prihlásených žiakov. Niektoré delegácie (najmä UK a Írsko) poukázali na to, že tzv. Cost-sharing systém nefunguje tak, ako by mal – sústredili sme sa na spravodlivé finančné príspevky členských štátov, ale ignorovali sme neúnosne vysoký dopyt po anglofónnych učiteľoch. Je potrebné ďalej analyzovať dokument a jeho dopad na financovanie systému.
NR EŠ schválila výročnú správu finančného kontrolóra a vnútorného auditu.
V časti „písomné oznámenia“ sme si vypočuli súhrn záverov zo schvaľovaní, ktoré prebehli medzi členskými krajinami a Kanceláriou GT EŠ písomnou formou v mailovej komunikácii. Na základe búrlivej diskusie s veľmi protichodnými názormi a s množstvom pripomienok k otázke predlžovania 9-ročných zmlúv vyslaným učiteľom (smernica o pravidlách pre vyslaných zamestnancov EŠ, Čl. 29 – Regulations for Members of the Seconded Staff) bol tento proces pozastavený a GT EŠ pošle všetkým členským štátom Memorandum s týmto rozhodnutím. Slovenská delegácia bola pripravená hlasovať za možnosť predĺžiť zmluvy učiteľom, ktorým končí 9-ročný kontrakt a ktorí by požiadali o možnosť naďalej pôsobiť v systéme ako vyslaní učitelia – v tejto súvislosti som vystúpila v diskusii a pripomenula, že ak bude dokument schválený, bude potrebné schváliť aj nové pravidlo, aby sa hĺbkové hodnotiace inšpekčné previerky vykonávali aj na konci 9-ročného obdobia a aby bolo predĺženie zmluvy povolené iba tým učiteľom, ktorých pôsobenie bude pozitívne hodnotené aj na konci obdobia ich vyslania. Slovenská delegácia súhlasí však aj s názorom, že po dlhom čase pôsobenia v EŠ vyslaní učitelia prirodzene strácajú kontakt so živým materinským jazykom a nie sú schopní relevantne aktualizovať svoje odborné kompetencie a poskytovať žiakom aktuálne poznatky v predmete. 
Pretrváva problém preplnenosti EŠ (najmä 4 bruselských škôl), čo ohrozuje bezpečnosť žiakov a zamestnancov. EŠ bojujú s kapacitnými problémami s umiestňovaním žiakov, často prekračujú limit 26 žiakov na jednu triedu. CEA (Central Enrolment Authority) musí akútne riešiť vzniknutú situáciu, musí navrhnúť nové pravidlá prijímania žiakov do škôl a navrhnúť zmeny v smernici, podľa ktorej musia byť noví žiaci umiestňovaní v školách, ktoré navštevujú ich súrodenci. Je extrémne náročné zachovať všetky garancie, ktoré platili doteraz. V Bruseli sú 4 školy ((Uccle, Woluwe, Ixelles a Laeken), pričom škola v Uccle má jednu budovu v časti mesta Berkendael, ktorá slúži dočasne pre predprimárne a primárne vzdelávanie, kým sa neopraví budova Fabiola. V škole je kapacita pre celkový počet žiakov 1000, umiestnených je 310 žiakov. GT EŠ objasňoval, prečo sa otvorenie nemeckej a francúzskej sekcie na tejto škole riešilo formou písomnej procedúry.
Slovenská republika pôvodne žiadala, aby slovenská jazyková sekcia vznikla v škole s najväčšou komunitou slovenských žiakov (143) v EŠ Brusel III – Ixelles, avšak vzhľadom na kritickú situáciu s narastajúcim počtom nových žiakov bude táto sekcia otvorená v šk. roku 2016/2017 v Berkendael s podmienkou, že sekcia sa otvorí iba s novoprijatými žiakmi bez súrodencov vo vyšších ročníkoch a zatiaľ iba v predprimárnom stupni vzdelávania.  

Medzi najdôležitejšie dokumenty hlavnej časti rokovaní v tzv. A bodoch patrili: schválenie revízie platovej stupnice pre administratívnych pracovníkov Kancelárie EŠ, revízie smernice o financovaní, návrhu dodatku k dokumentu o politike podpory vzdelávania a dokumentu, ktorý podrobne popisuje proces on-line hodnotenia písomnej maturitnej skúšky. Holandská a Luxemburská delegácia informovali o vývoji svojich akreditovaných škôl v Haagu a v Differdange  – v oboch prípadoch sme schválili pokračovanie akreditačného procesu. 

Samostatnými bodmi hlavnej časti rokovania boli správy finančného kontrolóra, interného auditu, predsedu Rady pre sťažnosti, výročná správa generálneho tajomníka EŠ, predsedu oddelenia IKT a štatistiky a štatistická správa o podpore vzdelávania a integrácii žiakov so špeciálnymi výchovno-vzdelávacími potrebami. Tieto dokumenty si vyžadovali iba krátke diskusie a NR EŠ ich zobrala na vedomie. 

Tzv. B položky v IX. bode programu si vždy vyžadujú širokú diskusiu a mnohé z nich aj schválenie dokumentov alebo mandátu pre GT EŠ formou verejného hlasovania. Za najdôležitejšie z nich možno považovať plánované zmeny v politike prijímania žiakov do EŠ (dokument 2016-03-D-20-en-2), nový systém on-line hodnotenia maturitných prác a testov (2016-01-D-31-en-3). Veľká pozornosť bola tiež venovaná novým finančným kontraktom – príspevkom pre žiakov kategórie II (napr. závod Ferrero v Taliansku), dlhá rozprava bola k navrhovanému dodatku k smernici pre vyslaných učiteľov a k návrhu úpravy smernice pre služobné povinnosti lokálne najímaných učiteľov. Schválili sme predbežný rozpočet na rok 2017.

Z nových akreditovaných škôl sme si vypočuli dodatok k správe o EŠ Heraklion, Grécko. Výučba v tejto škole naďalej problematická, schválenie pokračovania štúdia na škole podlieha podmienke veľmi prísnej kontroly kvality výučby GT EŠ p. Kivinenom. 

Niekoľko dokumentov, ktorých schválenie si vyžaduje jednohlasný súhlas všetkých 28 členských štátov EŠ a Európskej komisie, musí byť podané na schválenie formou písomnej procedúry z dôvodu neprítomnosti niekoľkých delegátov. Požiadala som o schválenie touto formou aj dokumentu 2016-03-D-20-en-2 (Statute of the Central Enrolment Authority for the Brussels European Schools), pretože nám bol zaslaný veľmi neskoro pred zasadnutím na to, aby sme si ho mohli dôsledne preštudovať a aby slovenská delegácia k nemu mohla zaujať relevantné stanovisko. Dokument sa týka závažnej problematiky prijímania žiakov do bruselských škôl.

Podrobnosti vzniku slovenskej jazykovej sekcie:

Slovenská jazyková sekcia bude vytvorená v EŠ I – Uccle v budove Berkendael a otvorená bude od 1. septembra 2016 pre školský rok 2016/2017 v predprimárnom vzdelávaní (Nursery cycle). Bude vytvorená iba pre novoprijatých žiakov, ktorí nemajú súrodencov vo vyšších ročníkoch v škole Brussels III – Ixelles. Ostatní žiaci budú mať aj naďalej status SWALS (students without language section, žiaci bez jazykovej sekcie) a budú pokračovať v štúdiu na pôvodnej škole Brusel III – Ixelles až do maturity.

Ďalšie pravidelné zasadnutie Najvyššej rady Európskych škôl bude v dňoch 6.- 8. decembra 2016 v Bruseli.

5. Odporúčané závery:
Zabezpečiť vyslanie dvoch učiteľov slovenského jazyka od septembra 2016 a otvorenie slovenskej jazykovej sekcie v predprimárnom vzdelávaní v EŠ Berkendael. Pretrváva povinnosť každý rok zorganizovať jedno pracovné stretnutie vyslaných učiteľov a inšpektorov a každý mesiac posielať na príslušné EŠ výplatné pásky vyslaných učiteľov. Zabezpečiť zaslanie stanovísk slovenskej delegácie k dokumentom, ktoré sa riešia formou písomných procedúr, t.j. naďalej aktívne komunikovať s Kanceláriou generálneho tajomníka EŠ. Je potrebné naďalej komunikovať s rodičmi žiakov Európskych škôl a s národnými inšpektorkami pri riešení problému založenia slovenskej jazykovej sekcie. V apríli 2016 sme uskutočnili výberové konanie na post učiteľa v predprimárnom vzdelávaní v novootvorenej slovenskej jazykovej sekcii v EŠ I Uccle – časť Berkendael a na post učiteľa slovenského jazyka v predprimárnom a primárnom vzdelávaní v EŠ Brussels III – Ixelles. Je potrebné zaslať listy a osobné spisy vybraných kandidátov na relevantné školy a v kópii GT EŠ p. Kivinenovi a p. Beckmannovi. Kancelárii EŠ je potrebné zaslať zápisnicu z výberového konania. Postupne každý ďalší školský rok bude potrebné zabezpečovať výučbu našich žiakov v slovenskom jazyku v EŠ Berkendael v celom rozsahu primárneho vzdelávania až do ročníka p5 (t.j. v ročníkoch n1-2, p1-p5).

Pozn.: V školskom zákone (ZÁKON č. 245/2008 Z.z. o výchove a vzdelávaní a o zmene a doplnení niektorých zákonov), bola v rámci novely 440/2015 v §23 k formám osobitného spôsobu plnenia školskej dochádzky pričlenená forma dochádzky v Európskych školách pod písmenom g s odkazom 26a) na Dohovor, ktorým sa definuje štatút Európskych škôl. Dohovor je zverejnený na http://www.minedu.sk/ine-predpisy/.

6. Prehľad prinesenej dokumentácie a miesto jej uloženia:
Materiály, ktoré boli predmetom všetkých troch zasadnutí, sú v elektronickej podobe  (najdôležitejšie dokumenty i v tlačenej podobe) uložené v odbore gymnázií a jazykových škôl MŠVVaŠ SR a budeme s nimi ďalej pracovať. Zápisnice zo zasadnutí budú Kanceláriou GT EŠ zaslané dotknutým osobám na MŠVVaŠ SR prostredníctvom mailovej komunikácie.

7. Osobitne vyhodnotený očakávaný prínos ZPC:
Účasť na pravidelných zasadnutiach NR EŠ patrí k základným povinnostiam vedúceho delegácie členskej krajiny. Informácie, ktoré dostávam, mi umožňujú poskytovať relevantné informácie nielen svojim nadriadeným a rodičom žiakov Európskych škôl, ale i všetkým občanom SR, ktorí sa na mňa obrátia. Okrem osobného kontaktu s dotknutými osobami patria tieto informácie k najdôležitejším zdrojom v rozhodovacích procesoch. Dobrá informovanosť je zárukou kvalitného plnenia úloh SR v systéme EŠ. Osobné stretnutia s rodičmi žiakov EŠ v Bruseli sú pre mňa zdrojom informácií o reálnej situácii v systéme EŠ.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.
Súhlasíme so zverejnením správy na internete.

Správu vypracovala:	PaedDr. Eva Obžerová	
Miesto a dátum:	Bratislava, 09. mája 2016    č. 2016-12006/20519:3-10B0	
Správu schválili:	RNDr. Igor Gallus, riaditeľ odboru gymnázií a jazykových škôl	
	Dátum:                                    Podpis:	
	Ing. Marian Galan, generálny riaditeľ sekcie regionálneho školstva 	
	Dátum:                                    Podpis: